Hollywoodleikarinn Dustin Hoffman er ekki ánægður með stöðu kvikmyndaiðnaðarins , og telur að gullöld kvikmyndanna sé löngu liðin . Hann segir að kvikmyndaiðnaðurinn hafi aldrei verið í verra ásigkomulagi , en sjónvarpið sé hinsvegar í mikilli uppsveiflu . „ Ég held að sjónvarpið hafi aldrei verið betra , og kvikmyndirnar hafi aldrei verið í eins mikilli lægð – á þeim 50 árum sem ég hef verið í bransanum , þá er þetta botninn , “ sagði tvöfaldi Óskarsverðlaunaleikarinn við dagblaðið Independent . Hann sagði að sparnaður væri helsta ástæða vandamála sem steðja að gæða – dramakvikmyndum . Þetta hafi leitt til þess að of lítil vinna væri lögð í handritsgerð og kvikmyndatökur . „ Við gerðum The Graduate og sú mynd er sígild . Þar vorum við með mjög gott handrit sem þeir eyddu þremur árum í að skrifa , og frábæran leikstjóra , leikara og tökulið . Þetta var lítil kvikmynd – fjórir veggir og leikarar , það var allt og sumt – en samt eyddum við 100 dögum í kvikmyndatökur . “ Hoffman leikstýrði sjálfur sinni fyrstu mynd árið 2012 , Quartet . Hann segist ekki hafa fengið mörg tilboð um að leikstýra síðan þá . „ Ég held að það snúist ekki um hvort þú sért góður leikstjóri eða slæmur heldur hvort að kvikmyndin sé líkleg til að skila hagnaði , “ sagði Hoffman . Hoffman hefur leikið nokkuð í sjónvarpi upp á síðkastið og má þar helst nefna Luck og Esio Trot . Nýjasta kvikmynd hans er The Choir , en þar leikur hann kórstjóra í heimavistarskóla .